טלי גוטליב

טלי (רויטל) גוֹטְלִיבֿ (נולדה ב-3 בנובמבר 1975, כ"ט בחשוון ה'תשל"ו) היא עורכת דין, וחברת הכנסת העשרים וחמש מטעם מפלגת הליכוד.

==ביוגרפיה==
גוטליב נולדה ב־1975 בבני ברק לשמעון ורות רז (רדזינסקי) בבית דתי-לאומי. שירתה בצה"ל כמדריכת תותחנים.<ref></ref>

גוטליב היא בוגרת אוניברסיטת בר-אילן במשפטים ומוסמכת מאותה אוניברסיטה. את ההתמחות שלה בעריכת דין עשתה במחוז תל אביב (פלילי) של פרקליטות המדינה. מאז שנת 2000 היא עורכת דין בתחום הפלילי ומשרדה שוכן בבני ברק.

גוטליב ידועה בדעותיה האנטי-פמיניסטיות ובתור מי שייצגה נאשמים רבים באונס. בנוסף, ייצגה גברים גרושים רבים ופעלה לקידום זכויותיהם במהלך הליך הגירושין שלטענתה מפלה גברים.

בשנת 2012 הגישה גוטליב מועמדות לשיפוט אך נפסלה במרכז הערכה למועמדים על סעיף "מזג שיפוטי". בשנת 2015 התמודדה לראשות לשכת עורכי הדין בישראל כנגד אפי נווה והייתה האישה הראשונה שהתמודדה לתפקיד זה. היא הגיעה למקום האחרון עם 4.8% מהקולות.<ref></ref> בשנת 2020 הגישה מועמדות לתפקיד פרקליטת המדינה, אך לא נבחרה לתפקיד.

עד מאי 2022 השתתפה בפאנל התוכנית "שישי עם אילה חסון" של רשת 13. במהלך משפט נתניהו היא משתתפת בקביעות בצוות "האולפן הפתוח" של כנרת בראשי.

=== קריירה פוליטית ===
לקראת הבחירות לכנסת העשרים ואחת שנערכו ב-2019 הייתה בין מקימות מפלגת "שווים", שהצהירה שעקרונותיה הם שוויון בזכויות הוריות ושוויון לאנשים עם מוגבלויות.<ref></ref> היא הוצבה במקום השני ברשימה, אך המפלגה זכתה ל־401 קולות בלבד.

לקראת הבחירות לכנסת העשרים וחמש שנערכו ב-2022 הצטרפה גוטליב למפלגת הליכוד, התמודדה על מקום ברשימתה לכנסת בפריימריז המפלגתיים לאחר שבנימין נתניהו כראש המפלגה אישר את התמודדותה על אף שלא עמדה בתנאי תקופת האכשרה, ושובצה במקום ה־25 במסגרת הבטחת ייצוג לאישה חדשה. מפלגת הליכוד זכתה ב-32 מנדטים וגוטליב הפכה לחברת כנסת.
טלי גוטליב מוחה באולם [[בית המשפט העליון בדיון על קבורת ואליד דקה]]
היא נבחרה לכהן מטעם סיעת הליכוד כחברה בוועדת החוקה, חוק ומשפט, ועדת העבודה והרווחה, הוועדה לענייני ביקורת המדינה, הוועדה לזכויות הילד והוועדה המיוחדת לדיון בהצעת חוק-יסוד: הממשלה, וכממלאת מקום בוועדת החוץ והביטחון. היא פעילה בכנסת כחברה בשדולה למען ארץ ישראל, השדולה לריבונות בבקעת הירדן תחילה, השדולה למען חופש יהודי בהר הבית והשדולה למען האישה החרדית והדתית.

====התבטאויות חריגות ועבירות משמעת====
לאחר פיגוע הדריסה בשכונת רמות בפברואר 2023 כתבה גוטליב בטוויטר<ref></ref> כי נשיאת בית המשפט העליון אסתר חיות אשמה בפיגוע. היא אף סירבה לחזור בה מדבריה לאחר מכן. ב-21 במרץ הוענשה על ידי ועדת האתיקה של הכנסת בשל התבטאות זאת ונאסר עליה לדבר במליאה לשתי ישיבות ולדבר בוועדות הכנסת לשלוש ישיבות.

גוטליב הציגה את מועמדותה לוועדה למינוי שופטים של הכנסת העשרים וחמש, במקביל לקארין אלהרר, בניגוד לדעתם של ראש הממשלה נתניהו וראשי הליכוד. אלהרר נבחרה לוועדה, בעוד שגוטליב זכתה לתמיכת 15 חברי כנסת בלבד. בעקבות זאת הוטלו עליה סנקציות כבדות מצד אופיר כץ, יושב ראש הקואליציה, ונמנע ממנה להעלות הצעות חוק, לדבר בשם הסיעה במליאה ולכהן בוועדות עד להודעה חדשה.<ref></ref>

ב-24 בינואר 2024 קידמה גוטליב תאוריית קונספירציה<ref></ref> לפיה בעלה של שקמה ברסלר שוחח עם יחיא סנוואר כמה ימים לפני מתקפת הפתע על ישראל, ושראש "המוסד", דדי ברנע, קיבל על כך התרעה מה-CIA. ברנע הגיב שגוטליב מפיצה שקרים ואליו הצטרפה גם תגובה רשמית ממשרד ראש הממשלה.<ref></ref> ראש השב"כ רונן בר טען שדבריה של גוטליב הם פגיעה בביטחון המדינה בכך שהיא חושפת פרטים אסורים על אנשי השב"כ.<ref></ref> במענה לתביעת דיבה שהגישה נגדה ברסלר, סירבה גוטליב להגיש כתב הגנה בטענה כי "צווי בית-המשפט אינם חלים על חברת כנסת טלי גוטליב עת עומדת לה חסינות מוחלטת". ביוני 2024 היועמ"שית גלי בהרב-מיארה הורתה לפתוח בחקירה פלילית כנגד גוטליב באשמת חשיפת מידע מסווג.

=== חיים אישיים ===
גוטליב גרה בגבעת שמואל.<ref></ref> עד גירושיה, הייתה נשואה לנומרולוג ניר גוטליב ולהם שלושה ילדים: זוג תאומים בנים ובת המאובחנת על הקשת האוטיסטית.

בתחילת שנות השלושים לחייה היא יצאה בשאלה.<ref></ref> היא צמחונית מטעמי חמלה כלפי בעלי חיים, מתנגדת לחיסוני קורונה ולא התחסנה לדבריה בשל תפיסת עולם.

==קישורים חיצוניים==

* 
* [https://www.the7eye.org.il/topic/טלי-גוטליב טלי גוטליב], באתר העין השביעית
* 
* [https://www.gcity.co.il/הכירו-את-ט טלי גוטליב: ראיון עם עורכת הדין שלא יורדת מהכותרות] באתר מקומונט גבעת שמואל, 25 באוקטובר 2017
* 
* משה ויסטוך, "עו"ד טלי גוטליב", [https://www.dmag.co.il/pub/shvii/382/files/assets/common/downloads/publication.pdf שביעי 382] (עמ' 36–37), 29 בונבמבר 2019
* 
* [https://www.knesset.tv/parliament/1307/61606/ האם צריך לשים דגל ישראל מאחורי אסירים ביטחוניים? ח"כ גוטליב מגיבה לסערה], באתר ערוץ כנסת, 14 בנובמבר 2023
* 

==הערות שוליים==

קטגוריה:עורכות דין ישראליות
קטגוריה:גבעת שמואל: חברי הכנסת
קטגוריה:יוצאות בשאלה
קטגוריה:עורכי דין ישראלים
קטגוריה:בוגרות אוניברסיטת בר-אילן: משפטים
קטגוריה:בוגרי אוניברסיטת בר-אילן: משפטים
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:חברות הכנסת מטעם הליכוד
קטגוריה:חברי הכנסת: משפטנים
קטגוריה:פוליטיקאים ישראלים שיצאו בשאלה
קטגוריה:בני ברק: חברי הכנסת
קטגוריה:ישראליות שנולדו ב-1975
קטגוריה:ישראלים שנולדו ב-1975